Casper de Vries vloek vir eers nie meer nie
JY LEES NOU Casper de Vries vloek vir eers nie meer nie
Ná die herrie oor Casper de Vries se uitlatings teenoor mense wat nie van sy gevloek hou nie, speel hy sowaar nou in 'n skoon toneelstuk.
Die gesoute akteur en komediant speel vir die eerste keer in 19 jaar in 'n produksie wat nie deur homself geskep is nie. Vettie! Vettie! is 'n verwerking van Charles Laurence se trefferkomedie My Fat Friend wat deur Johan Bernard verwerk is en vertaal is deur Pierre van Pletzen. Tobie Cronjé doen die regie, so jy kan maar weet jy gaan skater van die lag!
"Hierdie komedie is gesinsvermaak! Ek kry 'n teks waarby ek moet hou, wat beteken dat ek nie één lelike woord op die verhoog mag of kán sê nie! Vir 'n volle ses maande gaan ek in die skoonste komedie in Suid-Afrika speel," lag De Vries. "Ek is seker daar is nou mense wat na hul asems snak en wat dit nie glo nie. Maar ek daag hulle uit om Vettie! Vettie! te kom kyk en om lekker te kom lag!"
Vettie! Vettie! steek die draak met vroue se nimmereindigende stryd teen hul gewig. Karen Wessels vertolk die rol van Vicky, wat haar droomman ontmoet en nou maer wil word... Casper speel die rol van haar beste vriend, Henri, en hy is maar skepties oor dié dieet. Gert (gespeel deur Johan Botha) is 'n gourmet-kok wat in die geheim verlief is op Vicky en hy bederf haar met allerhande lekkernye.
Vettie! Vettie! gaan vanaf 27 Januarie landwyd te sien wees. Hulle maak eerste 'n draai by die Roodepoortse Promusica-teater. Kaartjies is beskikbaar by Computicket.